Şaristananê Vakurê Kurdîstanî de varayîşo ke vizêr dest pêkerd ewro zî dewam keno. Amed, Çewlîg, Xarpêt, Dêrsim, Mêrdîn, Şirnex, Meletî û Semsûrî de varan vareno. Koyanê Çewlîg, Dêrsim û Amedî de zî vewre varena.
Vewre ra Dêrsim de Pilemurîye de 37, merkez de 10, Pulur de 32, Xozat de 19, Mazgêrd de 12, Qisle de 11, Pêrtag de 10 û Çemişgezek de 1 bi temamî rayîrê 132 dewan qefilîyayî.
Qezaya Xoşkarî ya Çewlîgî de zî  vewre ra rayîrî cemidyayî. Dewa Masila ya Xoşkarî de wesayîtêkî rayîrê cemidayî ra qeza kerd û qeza de 3 kesî birîndar bîyî. Birîndarî wedarîyayî Nêweşxaneyê Dewlete yê Çewlîgî.
Goreyê texmînan varayîş do germîya hewayî qasê 1-3 derece kêmêr bikero.
